10 Tips Untuk Berjaya Berkebun di Rumah

				Pada hari yang cerah dan nyaman, anda terasa ingin berkebun. Sebelum anda pergi mencangkul dan membuka paket biji benih, apa kata lihat tip-tip ini untuk anda berjaya berkebun.

Saya kongsikan berdasarkan pengalaman dan pembacaan saya sebagai seorang ahli hortikultur (nama glamour tukang kebun. Hehe).

1. Pengubahan anak benih (transplanting seedlings)

Sesetengah biji benih perlu disemai dahulu pada talam semaian sebelum boleh pindah tanam di kebun. Apabila anak benih sudah mengeluarkan 3-5 helai
daun sebenar
, sudah tiba masanya aktiviti pengubahan berlangsung.

Ketika pengubahan, “Jangan pegang batang anak benih kerana batang itu adalah nyawanya,”  jelas Puan Zaleha Ujang, pegawai pengurus ladang sayur Taman Pertanian Universiti, UPM. Kita perlulah pegang daun anak benih dengan perlahan-lahan tarik, “Kerana daun boleh tumbuh semula,” tambah beliau lagi.

2. Pengerasan (hardening)

Pengerasan ialah satu proses penyesuaian anak benih sebelum ia dipindahkan sepenuhnya ke atas batas atau ke dalam pasu lebih sesuai. Pastikan anak benih selesa dengan persekitaran kebun sebelum pindah sepenuhnya. Sekurang-kurangnya seminggu sebelum pindah ke atas batas letakkan anak benih di kebun dengan jagaan betul. Teduhkan ia dahulu dan kemudian setelah cukup, barulah pindahkan ia sepenuhnya di atas batas.

3. Masa penanaman

Suasana yang redup dan nyaman adalah waktu yang sesuai untuk pengubahan anak benih dilakukan. Bilakah waktu itu? Paling sesuai di awal pagi ataupun lewat petang. Ini bagi memastikan anak benih tidak kepanasan dan layu dek pancaran cahaya matahari.

Siram talam benih atau bekas sehari dan sejam sebelum pindah anak benih ke atas batas.

4. Di kebun

Ketika pengubahan berlangsung, pastikan anak benih berada dalam keadaan teduh. Korek lubang tanaman dahulu. Jika tak dapat tarik anak benih dari talam semaian dengan daunnya, tonggengkan talam semaian dan pegang tanah keliling anak benih atau korek keliling anak benih dan pastikan akar tidak tercedera.

Tanam setara atau sedikit dalam di tanah seperti mana semasa anak benih di atas bekas semaian. Jika tanah terlalu lembab ia boleh menyebabkan batang reput.

Untuk tomato, tanam dalam lebih dalam. Kajian oleh Pusat Kajian dan Pendidikan Florida mendapati anak benih tomato yang ditanam sehingga ke paras daun sebenar pertamanya berbuah awal dan menghasilkan tomato yang lebih besar dan banyak berbanding tomato yang ditanam melepasi akarnya sahaja.

Tekan sedikit tanah keliling anak benih agar padat tapi jangan terlalu padat sehinggakan air tidak dapat meresap masuk. Siram setiap anak benih kemudiannya.

5. Hari pertama

Anak benih memakan masa 2-3 hari atau berminggu sebelum ia menyesuaikan diri di kebun anda. Jika ada daun layu atau batang bengkok menunjukkan itu gejala kejutan pengubahan. Ia berlaku apabila proses pengerasan tak dilakukan dengan betul atau cuaca yang ekstrem seperti panas melampau atau hujan lebat.

Kebanyakan tumbuhan akan kembali pulih beberapa hari kemudian. Untuk itu, pastikan,

tanah sekelilingnya padat supaya tiada gelembung udara yang akan mengeringkan akar pokok. Tekan sekeliling anak benih. Elakkan di pangkal. Biar padat dari tepi.

lindungi anak benih dari pancaran terik matahari dan hujan lebat dengan sungkupan. Gunakan seperti pelepah kelapa atau daun besar seperti daun sukun.

siram apabila 3 cm tanah atas mulai kering. Ukur dengan jari anda tentunya. Jangan siram jika ia basah, kerana ia tidak membantu langsung.

Dalam buku
The New Starters Handbook
 (Rodale, 1988), penulis Nancy Bubel menyarankan agar tunggu sekitar tujuh hingga sepuluh hari selepas pengubahan sebelum membaja. Anak benih akan mengeluarkan akar yang menyerap makanan setelah itu. Ketika itulah pertumbuhan rancak berlaku. Disarankan untuk menyembur baja foliar, jika ada.

6. Semai terus

Selalunya untuk biji benih murah dan mudah didapati di pasaran seperti kangkung, jagung dan bayam. Semai sedikit dahulu di atas batas untuk lihat percambahan. Jika menjadi, barulah semai semua.

7. Kedalaman penanaman

Tanam terlalu dalam, biji benih tak bercambah, manakala tanam terlalu cetek, biji benih hanyut dibawa hujan atau dimakan haiwan.

Umumnya, tanam biji benih besar dengan kedalaman 3 kali diameternya (bukan panjang). Biji benih seperti kangkung, jagung, kacang panjang dan timun dikira biji benih besar.

Untuk biji benih halus seperti bayam dan sawi, gaulkannya dengan pasir halus dan tabur di atas batas atau bekas semaian.

Sesetengah biji benih seperti salad memerlukan cahaya untuk bercambah. Letakkan sedikit pasir halus di atas biji benih atau biarkan sahaja atas tanah atau bekas semaian. Namun pastikan ia melekat pada tanah dengan menekannya sedikit.

8. Batas atau tiada batas

Jika tanah di kebun anda selalu banjir atau berlopak, pembuatan batas adalah amat digalakkan. Jika tak, hanya gemburkan kawasan penanam sudah memadai. Penyediaan batas akan memudahkan pengendalian untuk mengawal rumpai nanti.

Jika tanam di dalam pasu pula, susun agar kelihatan cantik. Bolehlah kita menunjuk pada jiran kita. Bukan untuk berlagak tetapi agar jiran turut terpesona untuk berkebun bersama. Lebih ramai orang berkebun, lebih meriah.

9. Sebelum mula

Sediakan satu buku khas bagi mencatat jurnal penanaman anda. Ia tidak wajib tapi semestinya ia dapat membantu anda untuk musim penanaman seterusnya.

Jawab soalan ini. Apakah jenis sayur yang ingin ditanam dan lokasi penanaman anda nanti? Ini agar memudahkan jadual perancangan penanaman nanti.

Sila label nama sayur dan tarikh pada penanda. Letakkan pada anak benih selepas pengubahan. Ini akan membantu catatan jurnal anda nanti.

Jika kasut anda penuh dengan tanah melekat padanya, ia petanda tanah kebun anda terlalu basah untuk aktiviti pengubahan atau semaian terus dilakukan. Tunggu sehingga ia kering.

10. Gemburkan kembali

Telah beberapa minggu berlalu aktiviti anda menggembur dan membentuk batas di kebun. Tanah kebun anda mungkin telah mengeras dek hujan dan panas matahari yang memancar. Gemburkan ia kembali (juga jangan lupa untuk merumpai). Walaupun begitu cangkul hanya sedikit sahaja kerana jika terlebih gembur akan merosakkan tanah.

Jika di dalam pasu, sama juga. Gemburkan dengan serampang mini. Cucuk sekitar pokok kita. Jangan dekat dengan pangkal. Takut nanti tercedera batang pokok. Anda pasti akan dapat melihat perbezaan tumbesaran tanaman anda selepas penggemburan dilakukan.

Jadi, anda telah mendapat tip-tip yang saya berikan. Apa kata komen anda pula? Pernah cuba tip di atas? Atau mendapat sesuatu yang baharu? Jom kongsikan pandangan anda di bahagian komen. Saya suka membacanya juga!

sumber
:

http://www.utusan.com.my/utusan/search.asp?stype=kw&Str=tanam+zaleha

http://www.utusan.com.my/utusan/info.asp?y=2011&dt=1128&pub=utusan_malaysia&sec=Agrobiz&pg=ag_04.htm

http://www.organicgardening.com/learn-and-grow/secrets-successful-planting


Pokok Layu Tetiba? Mungkin Ulat Kekek Makan Akar

Pernah tak pokok yang anda tanam dalam pasu tiba-tiba layu di waktu tengah hari sehingga petang? Walhal di awal pagi dan malam elok segar.

Ini tanda akar pokok anda telah diserang oleh ulat kekek. Ulat kekek adalah larva kumbang yang suka memakan akar pokok. Jika dibiarkan lama, pokok anda boleh mati!

Terdapat dua rawatan untuk membasmi ulat ini iaitu menggunakan racun kimia seperti furadan atau
starkle G
. Jika secara organik, anda boleh gunakan racun
bakteria BT
.

Dari mana datang Ulat Kekek?

Ulat kekek adalah larva kumbang atau anak kumbang. Kumbang akan bertelur di tempat yang kaya dengan bahan organik seperti timbunan kompos separa siap. Kompos adalah baja organik yang sesuai untuk semua tanaman.

Jika ulat kekek muncul di dalam timbunan kompos yang kita buat, itu tiada masalah. Hal ini kerana ulat kekek bertindak sebagai agen pengurai bahan organik dalam timbunan kompos. Lama-kelamaan bahan organik terurai menjadi baja kompos.

Namun di dalam kawasan terhad, ulat kekek akan fokus pada akar pokok sebagai makanan utama. Sebab itu jika kita ingin menggunakan kompos buatan sendiri mestilah kompos yang betul telah matang. Takut ada telur kumbang yang seterusnya akan menetas dan memakan dalam pasu kita.

Elak Serangan

Bagaimana cara terbaik untuk elak serangan anak kumbang ini? Pertama, gunakan baja organik bebas daripada telur kumbang dan larva ini.

Jika guna tanah kompos sawit, pastikan tanah tersebut bebas daripada ulat ini. Antara caranya adalah belek dahulu secara teliti dalam tanah sebelum mula menanam.

Rawatan Kimia

Untuk sesiapa yang ingin kesan yang cepat, boleh gunakan racun furadan atau starkle-G. Tabur sekitar 1-2 sudu makan sekitar pokok dan kemudian siram. Anda boleh lihat kesan dalam masa 2-3 hari selepas diberi racun ini. Pokok akan tidak mula layu dan kembali segar di waktu tengah hari.

Cuma perlu diberi peringatan. Jika anda guna furadan, terdapat tempoh 3-5 bulan tanaman anda tidak boleh dituai kerana racun ini bersifat sistemik iaitu meresap ke dalam pokok melalui akar. Racun ini akan kekal di dalam pokok selama 3-5 bulan.

Boleh rujuk
artikel tentang bahaya furadan kepada manusia untuk bacaan lanjut anda
.

Sama juga untuk racun starkle-G yang bersifat sistemik. Racun berasal dari Thailand ini bertahan di dalam tanaman selama 40-50 hari lamanya. Anda boleh dapatkan
racun kimia starkle-G di sini
.

Jadi untuk menggunakan racun kimia ini perlulah anda fikir 2-3 kali sama ada berbaloi atau tidak untuk makanan anda. Bagi saya ia sesuai untuk tanaman yang tidak kita makan seperti pokok bunga. Jika untuk pokok makan seperti pokok tin, pastikan selama 2 bulan itu tidak kita ambil atau tuai buahnya.

Rawatan Organik

Jika anda seperti saya yang suka organik, anda boleh matikan ulat kekek ini dengan bakteria BT atau nama penuhnya
Bacillus thuringiensis
.

Bakteria BT ini akan menyerang semua jenis serangga berkulit lembut. Penggunaannya mudah sahaja. Anda hanya perlu larutkan 1g serbuk bakteria BT ke dalam 1L air tanpa klorin. Kacau sehingga sebati. Kemudian siram ke dalam pasu yang disyaki diserang ulat kekek. Lakukan selama 3 hari berturut-turut sehingga anda dapati pokok tidak layu di waktu tengah hari.

Anda boleh
dapatkan paket bakteria BT di sini
.

Rumusan

Pokok layu tanpa sebab boleh menjadi tanda pokok anda diserang oleh ulat kekek. Lakukan tindakan segera sama ada menggunakan racun kimia seperti
starkle-G
 ataupun racun organik seperti
bakteria BT
.


Cara Membuat Vermikompos (Baja Tahi Cacing) di Rumah

Vermikompos atau baja tahi cacing tanah ialah baja organik yang terhasil daripada sisa organik yang dimakan oleh cacing tanah
. Vermikompos sangatlah bagus kerana dapat menambah kesuburan tanah dan pokok, meningkatkan imuniti pokok melawan serangan serangga perosak dan penyakit dan nutrien tersedia yang mudah diserap terus oleh tumbuhan.

Pembuatan vermikompos di rumah tidaklah susah. Saya akan ceritakan langkah dan cara dalam penulisan kali ini.

Mari kita rungkai dahulu istilah vermikompos ini agar kita lebih memahami tentangnya. Vermi adalah perkataan Latin yang bermaksud cacing. Manakala kompos adalah baja organik hasil uraian sisa organik.

Orang Inggeris menggabungkan dua perkataan tersebut menjadi
vermicompost
atau terjemahan dalam bahasa Melayu sebagai
baja tahi cacing
. Jika di Indonesia, mereka memanggilnya sebagai
kascing
 iaitu terjemahan daripada perkatan
vermicast
. Cast di sini bermaksud sisa buangan.

Vermicast
= sisa bungan cacing

Cacing tanah yang digunakan untuk penghasilan vermikompos adalah jenis cacing tanah khas untuk vermikompos yang juga digelar sebagai cacing kompos.

Kenapa perlu vermikompos?

Persoalan ini penting sebelum kita pergi jauh tentang cara membuat vermikompos di rumah kita sendiri.

Sebuah keluarga dengan 4 ahli menghasilkan 1kg sampah sehari.
[1]
 Daripada jumlah tersebut, 44% adalah sisa organik.
[2]
 Sisa dapur itu jika dibuang ke tapak pelupusan sampah akan mengambil masa untuk terurai dek tercampur pelbagai bahan keras lain.

Kita sebagai pekebun boleh menukarkan sisa tersebut ke dalam bentuk baja yang bagus untuk keluarga kita. Penukaran baja ini bukanlah sukar. Dengan menggunakan cacing kita dapat menukarkan sisa dapur tersebut dengan cepat berbanding kaedah pengkomposan biasa.

Boleh dikatakan kita pekebun rumah mampu mendapat baja percuma setiap hari hasil daripada sisa dapur kita sahaja. Kita mampu menjimatkan sebanyak 15% kos kebun kita setiap bulan.

Jika penjimatan bukanlah tujuan utama anda, tentunya dengan mengetahui kebaikan vermikompos akan menambah semangat anda untuk menghasilkan sendiri baja bagus ini.

Kebaikan dan Kelemahan Baja Vermikompos

Terdapat banyak
kebaikan dalam baja vermikompos
. Antaranya adalah:

Bertindak sebagai baja organik
Mengembali dan mengikat nutrien dan karbon dalam tanah
Meningkatkan kesuburan tanah
Mengstabilkan pH tanah
Menyerap dan meningkatkan kandungan air di dalam tanah
Kandungan mikrob sepuluh kali ganda berbanding kompos biasa
Menekan mikrob jahat (patogen) daripada menyerang tanaman
Meningkatkan rintangan pokok terhadap serangan serangga perosak
Memberikan hormon tumbesaran pada pokok dan seterusnya meningkatkan hasil tanaman
Memulihkan tanah yang telah tercemar

Sesuatu produk tidak akan lari daripada kelemahannya. Antara
kelemahan baja vermikompos
 adalah:

Kandungan nutrien yang sedikit berbanding baja kimia
Penjagaan perlu lebih rapi berbanding baja organik lain seperti perlu sentiasa lembab dan disimpan di dalam tempat dingin dan gelap atau tidak terkena cahaya matahari terus. Ini agar mikrob baik di dalam baja ini kekal hidup
Perlu diguna segar kerana kualiti menurun selepas setahun daripada tarikh baja dibuat

Cacing Untuk Vermikompos

Penghasilan baja vermikompos memerlukan cacing tanah yang khusus. Cacing tanah ini perlu mempunyai ciri-ciri boleh memakan sisa organik dengan banyak, tidak memerlukan tanah untuk hidup, cepat membiak dan tidak lari dalam kawasan ternakan. Jika ingin mengetahui lebih lanjut berkaitan cacing vermikompos ini boleh rujuk
Penternakan Cacing Vermikompos
.

Setelah membuat beberapa kajian, para saintis mendapati 5 spesis cacing yang sesuai untuk diternak bagi tujuan penghasilan vermikompos.

Cacing tersebut adalah:

Cacing biru Malaya –
Perionyx excavatus
Cacing afrika (
African Night Crawler
) –
Eudrilus eugeniae
 [
beli sini
]
Cacing harimau –
Eisenia fetida
Cacing merah –
Lumbricus rubellus
Cacing Eropah –
Eisenia hortensis

Antara semua cacing kompos yang dinyatakan, berdasarkan pengalaman saya, dua spesis cacing paling sesuai untuk pemula adalah cacing harimau dan cacing afrika (ANC). Kedua-dua spesis ini jinak dan mudah diternak di dalam kotak sesuai untuk skala rumah. Untuk permulaan, cukup dengan 50-100g cacing sudah memadai.
Boleh dapatkan cacing ANC di sini
.

Walaupun cacing biru adalah cacing natif atau asal dari Malaysia, ia tidak sesuai untuk pemula kerana sifatnya yang suka merantau. Jika dimasukkan ke dalam kotak, kadar untuk ia lari adalah tinggi.

Langkah Awal Membuat Vermikompos

Langkah awal membuat vermikompos adalah:

Sediakan kotak cacing
Sediakan media untuk cacing tinggal
Sediakan makanan cacing
Penjagaan
Tuai baja tahi cacing

Kotak Cacing

Membuat vermikompos mudah sahaja. Tong atau kotak plastik cacing boleh dibeli atau dibuat sendiri, boleh hadir dalam pelbagai bentuk dan saiz.

Untuk cuaca seperti di Malaysia, pastikan kotak cacing rendah, sekitar 20-35 cm tinggi, dengan lubang pengairan di dasar kotak. Jika terlalu dalam, akan menghasilkan bau yang tidak menyenangkan.

Kotak ini boleh diletak di dalam rumah, di belakang dapur atau kawasan yang gelap dan sejuk. Ingat, cacing tidak suka tempat bercahaya dan panas. Jika kita ingin letak di kebun, pastikan kawasan kotak di kebun belakang rumah kita itu tidak terkena cahaya matahari walaupun sekejap.

Jika rasa was-was dengan kemahiran membuat sendiri kotak cacing ini, saya sarankan anda beli sahaja kotak yang telah dibuat khas untuk cacing ini.
Boleh klik sini untuk dapatkan kotak cacing
.

Kotak cacing vermikompos. Lokasi paling sesuai adalah tempat gelap dan tidak terkena cahaya matahari. (
beli sini
)

Media Cacing Tinggal

Kotak cacing perlu diisi dahulu dengan media untuk cacing tinggal. Media ini bertindak sebagai penampan jika berlaku sebarang peningkatan suhu pada makanan yang kita berikan.

Media ini boleh jadi:

Surat khabar lama yang dicarik-carik halus
Kotak kertas yang dicarik-carik halus
Sabut kelapa hancur atau
cocopeat
Lumut gambut atau
peatmoss

Rendam media penampan ini di dalam air. Kekalkan 40-70% kelembapan. Bagaimana hendak tahu? Ambil media dan cuba perahkan. Jika keluar air menitis bermakna kelembapan itu pada tahap yang sesuai. Jika banyak lelehan air sebelum diperah dan semasa perah bermakna media terlebih air. Manakala jika tidak keluar air langsung ketika genggam ini tanda kurang air.

Untuk kesan yang lebih bagus, eloklah rendam media dengan larutan EM. EM atau nama penuhnya Effective Microorganisms membantu mempercepatkan proses penguraian media untuk cacing tinggal. Penguraian ini membantu untuk cacing memakan media dengan lebih cepat.
Anda boleh rujuk penulisan saya tentang EM untuk maklumat lanjut
.

Seterusnya penuhi separuh kotak dengan media ini. Separuh lagi akan kita isi dengan makanan cacing. Media yang paling saya suka guna adalah
cocopeat
(
beli sini
) dan peatmoss (
beli sini
) kerana mudah didapati.

Ingat, kita tidak menggunakan langsung tanah kerana cacing kompos tidak memakan tanah. Jadi media ini langsung tiada tanah.

Setelah media siap disediakan barulah anda mula meletakkan cacing ke dalam kotak. Cukup bermula dengan 50-100g cacing ANC (
beli sini
) dahulu. Lama-kelamaan cacing ini akan membiak.

100g cacing kompos sudah memadai. Ini adalah cacing african nightcrawlers (ANC).

Makanan Cacing

Hampir semua sisa dapur boleh kita gunakan untuk menghasilkan baja organik.

Senarainya adalah:

sisa sayur seperti kangkung, sawi, lobak merah, bayam dan lain-lain
sisa kulit buah seperti pisang, longan, rambutan, durian dan lain-lain
cengkerang telur yang telah dikisar halus

Senarai tidak boleh diletakkan ke dalam kotak cacing:

sisa daging
sisa ikan
sisa makanan dimasak terutama yang berminyak
tulang
lemon, limau dan adik-beradiknya
sisa bawang seperti bawang merah, bawang besar dan bawang putih

Cara terbaik masukkan makanan cacing ini adalah dengan meletakkan bersebelahan dengan media tinggal cacing. Perlahan-lahan sisa organik ini terurai. Biasanya cacing kompos akan tunggu sisa dapur mereput sedikit sebelum memakannya.

Pada peringkat permulaan, eloklah letak dalam 3-4 genggam sahaja makanan cacing ini. Lihat bagaimana reaksi cacing terhadap makanan diberi. Anda boleh tahu cacing makan apabila dalam masa 3-4 hari selepas letak makanan anda akan nampak kelibat cacing pada makanan tersebut.

Paling bagus jika anda dapat
sembur EM1
 dahulu pada makanan sebelum masukkannya ke dalam kotak. EM1 akan mempercepatkan proses pereputan sisa makanan ini. Seterusnya akan memudahkan cacing untuk menghadam makanan tersebut.

Penjagaan

Untuk penjagaan, empat perkara ini perlu sentiasa diperhatikan iaitu kelembapan, suhu, keasidan dan musuh cacing. Demi masa, anda akan dapat kemahiran ini. Yang penting mula dahulu.

Untuk cacing afrika, kelembapan sekitar 60-80% masih boleh diterima.

Untuk suhu pula, eloklah beli termometer untuk mengukur suhu makanan. Cacing afrika boleh bertahan sekitar suhu 15-35
o
C. Apabila suhu atas 35
o
C, cacing akan mula bertindakbalas dengan keluar dari kotak.

Dua jenis termometer boleh digunakan:

termometer digital (
beli sini
) – Sesuai untuk kedalaman sekitar 15 cm ke bawah.
termometer analogi (
beli sini
) – Sesuai untuk kedalaman 30 cm ke atas.

Tergantung pada jenis kotak yang anda gunakan. Jika anda rasakan media yang anda guna sedikit, eloklah guna termometer digital. Jika banyakdan tinggi, bolehlah guna termometer analog.

Persekitaran yang sesuai untuk kotak cacing adalah tempat tidak terkena cahaya matahari dan tidak panas. Di dalam rumah atau di bawah pokok sangat sesuai.

Manakala untuk musuh cacing adalah:

Lipan
Katak
Tikus
Burung
Semut
Cengkerik

Pastikan musuh-musuh ini tidak masuk ke dalam kotak cacing dan mengganggu cacing anda.

Penuaian

Cacing kompos memakan lebih kurang beratnya dalam sehari. Contoh jika kita gunakan 100g cacing afrika, maka ia akan memakan sebanyak 100g makanan sehari. Dalam masa 10 hari, cacing kompos ini akan memakan sebanyak 1,000 g makanan. Daripada itu, akan terhasil sekitar 50-60% tahi cacing.

Jika kita ikut kiraan 1,000g makanan, maka sekitar 600g vermikompos akan terhasil.

Jadi kita boleh jangka dalam masa sebulan, kita boleh mula menuai baja vermikompos dalam kotak cacing kita.

Bagaimana nak tahu sisa dapur telah jadi vermikompos? Apabila sisa makanan yang diberikan tidak ada lagi rupa asal, berwarna perang gelap dan berbau seakan tanah.

Cara Guna Baja Vermikompos

Vermikompos kaya dengan mikrob baik di dalamnya. Mikrob dalam vermikompos ini lah banyak membantu dalam memberi manfaat kepada tumbuhan.

Untuk semaian benih:

Anda boleh guna 100% vermikompos untuk semai benih atau
membuat campuran dengan peatmoss atau cocopeat halus dengan nisbah 1:1

Untuk  sayur daun berikan sekitar segenggam se pokok pada kekerapan dua minggu sekali.

Untuk sayur buah seperti cili, terung, tomato dan kacang, boleh berikan 2-3 genggam se pokok apabila pokok mula berbunga dengan kadar kekerapan dua minggu sekali. Sebelum itu, boleh gunakan saranan sebanyak segenggam dua minggu sekali per pokok.

Vermikompos paling bagus digaul bersama tanah dan tidak dibiarkan terdedah terkena cahaya matahari. Cahaya matahari mengandungi sinar ultra violet yang mampu mematikan semua mikrob baik di dalam vermikompos. Ini seterusnya akan mengurangkan keberkesanan vermikompos terhadap tanaman.

Pokok tin diberi baja vermikompos.

Vermikompos sebagai Racun Organik

Selain baja, vermikompos boleh dijadikan sebagai booster yang mampu meningkatkan imunisasi pokok terhadap serangan serangga perosak seperti afid, kepinding putih (white flies), bena dan koya.

Caranya adalah dengan menukarkan baja vermikompos ke bentuk teh.

Mudah sahaja.

Masukkan 3-4 genggam baja vermikompos ke dalam baldi 5L berisi air tanpa klorin (air hujan adalah yang terbaik). Jika tiada air hujan, air tapis seperti cuckoo atau coway tetap boleh digunakan. Letak di tempat redup dan biarkan selama 24-48 jam. Kacau setiap 4-6 jam jika sempat. Jika tak sempat, biarkan begitu sudah memadai.

Nak lagi bagus, masukkan pam oksigen (
beli sini
) berserta batu udara (
beli sini
) sepanjang tempoh peraman. Pemberian oksigen yang berterusan ini akan meningkatkan jumlah bakteria baik dalam larutan vermikompos.

Selepas 24-48 jam, tapis larutan tersebut. Maka terhasilah teh vermi atau vermitea.

Campurkan vermitea bersama air tanpa klorin seperti air hujan dengan nisbah 1:10. Sembur pada atas dan bawah daun setiap 7-10 hari. Jika serangan perosak sangat teruk, sembur pekat tanpa campuran dengan air hujan. Sembur selama tiga hari berturut-turut. Selepas itu sembur seperti biasa.

Kesimpulan

Pembuatan baja vermikompos bukanlah sukar apabila kita sudah mengetahui asasnya. Diharapkan penulisan saya ini mampu memberi panduan ringkas untuk anda mula vermikompos di rumah.

Untuk sokongan tambahan, saya sarankan anda menyertai
Facebook Group Vermicompost Malaysia
. Group tersebut sarat dengan perkongsian tentang cacing kompos dan kaedah vermikompos yang sesuai dengan iklim dan budaya rakyat Malaysia.

Rujukan

https://www.thesundaily.my/local/households-generate-largest-amount-of-food-waste-YM790098
https://www.theedgemarkets.com/article/malaysian-households-lose-rm210-month-food-waste-disposal-costs-says-reezal-merican
Mardi –
http://ebuletin.mardi.gov.my/buletin/10/Penghasilan%20vermikompos.pdf
Hukum –
https://e-muamalat.islam.gov.my/en/bahan-ilmiah/fatwa-muamalat/98-hukum-menternak-dan-menjual-lintah-dan-cacing-untuk-tujuan-perubatan-dan-kosmetik